ครม.ศก.ยังไม่มีมาตรการพิเศษดูแลค่าเงิน
คณะรัฐมนตรีเศรษฐกิจ ยังไม่ออกมาตรการพิเศษดูแลเงินบาทแข็งค่า หวั่นเกิดผลเสียมากกว่าผลดี วอนกนง.พิจารณาลดดอกเบี้ย
20 มี.ค. 2556

คณะรัฐมนตรีเศรษฐกิจ ยังไม่ออกมาตรการพิเศษดูแลเงินบาทแข็งค่า หวั่นเกิดผลเสียมากกว่าผลดี วอนกนง.พิจารณาลดดอกเบี้ย
นายกิตติรัตน์ ณ ระนอง รองนายกรัฐมนตรีและรมว.คลัง กล่าวภายหลังประชุมคณะรัฐมนตรีเศรษฐกิจ ที่มีน.ส.ยิ่งลักษณ์ ชินวัตร นายกรัฐมนตรี เป็นประธานว่า ที่ประชุมได้รับฟังรายงานสถานการณ์ค่าเงินบาทจากธนาคารแห่งประเทศไทย (ธปท.) ซึ่งเป็นผลจากเงินทุนต่างชาติไหลเข้ามามาก หลังบริษัทจัดอันดับความาน่าเชื่อถือ ฟิตช์ เรตติ้ง ปรับเพิ่มเครดิตไทย ประกอบกับบริษัทจดทะเบียนมีผลประกอบการดี
อย่างไรก็ตาม ทุกฝ่ายเห็นตรงกันว่า ขณะนี้เงินบาทแข็งค่าขึ้นเร็วเมื่อเทียบกับประเทศคู่ค้าและคู่แข่งบางประเทศ แต่จะยังไม่มีมาตรการพิเศษในการดูแลค่าเงิน ตามที่มีการคาดการณ์ไม่ว่าจะเป็นการเก็บภาษีเงินเก็งกำไร (Tobin tax) มาตรการสกัดกั้นเงินทุนไหลเข้าออก หรือมาตรการดอกเบี้ยต่ำหรือสูงเกินไป เพราะเกรงว่า จะเป็นผลเสียมากกว่าผลดี และอาจทำให้นักลงทุนต่างชาติขาดความเชื่อมั่น โดยยืนยันว่า จะเน้นดูแลเสถียรภาพระบบเศรษฐกิจเป็นหลัก
นายกิตติรัตน์ กล่าวว่า อยากให้ ธปท. นำข้อเสนอแนะและข้อกังวลของที่ประชุมไปประกอบการพิจารณาอัตราดอกเบี้ยนโยบายที่จะมีขึ้นในวันที่ 3 เมษายนนี้ โดยมองว่าอัตราดอกเบี้ยนโยบายที่ระดับ 2.75% สูงผิดธรรมชาติ ซึ่งเป็นปัจจัยสำคัญที่ทำให้เงินทุนไหลเข้าระยะสั้นและมีการซื้อตราสารหนี้เพื่อเก็งกำไร ดังนั้นอัตราดอกเบี้ยนโยบายยังสามารถปรับลดลงได้อีก แต่ยืนยันว่ารัฐบาลไม่ได้ต้องการที่จะกดอัตราดอกเบี้ยนโยบายให้ต่ำกว่าธรรมชาติ และจะไม่เข้าไม่ยุ่งกับการพิจารณาของคณะกรรมการนโยบายการเงิน (กนง.)
“ขอให้ลืมมาตรการในอดีตที่ผิดธรรมชาติเพราะจะมีผลเสียมากกว่าผลดี มาตรการที่ใช้อยู่นี้จะเป็นมาตรการตามปกติ ตามหน้าที่ของแต่ละหน่วยงาน เช่น กระทรวงการคลังมีนโนยบายการคลัง เช่น เตรียมที่จะชำระเงินกู้ก่อนกำหนด เร่งรัดโครงการลงทุน 2 ล้านล้านบาท และโครงการบริหารจัดการน้ำ ที่จะมีการนำเข้าสินค้าทุน ซึ่งจะช่วยให้อัตราแลกเปลี่ยนสมดุลมากขึ้น  ส่วนนโยบายการเงิน กนง.จะประชุมหารือเรื่องอัตราดอกเบี้ย ซึ่งเป็นการประชุมของคณะบุคคล ที่แทรกแซงไม่ได้” นายกิตติรัตน์ กล่าว
ส่วนดัชนีหุ้นไทยที่ผันผวนในช่วง 1-2 วันนี้ เป็นเรื่องปกติที่มักจะอ่อนไหวกับกระแสข่าว ซึ่งยืนยันว่า ไม่มีแนวคิดที่จะออกมาตรการสกัดกั้นค่าเงินบาทที่ฝืนธรรมชาติ